Predkladacia správa

Organizácia Spojených národov pre vzdelávanie, vedu a kultúru (ďalej len „UNESCO“) je významným celosvetovým spoločenstvom, ktorého hlavným cieľom je prispievať k mieru a stabilite vo svete podporou vzájomnej spolupráce medzi národmi prostredníctvom výchovy, vzdelávania, vedy, kultúry a komunikácie s cieľom ďalšieho všeobecného rešpektu spravodlivosti, základných ľudských práv a slobôd, ktoré sú podľa Charty OSN priznané všetkým ľuďom sveta, bez rozdielu rasy, pohlavia, jazyka či náboženského presvedčenia. 
 
Počas svojej existencie zohralo UNESCO prijatím viacerých medzinárodnoprávnych dokumentov iniciatívnu celosvetovú úlohu v presadzovaní právnej medzinárodnej ochrany a podpory v oblastiach vyžadujúcich si nadnárodný prístup, ako sú napr. vzdelávanie, kultúra, životné prostredie, sociálne problémy a pod. Na naplnenie svojho mandátu vytvára vlastné nástroje v podobe medzinárodných programov a inštitúcií a pod.
 
36. zasadnutie Generálnej konferencie (ďalej len „GK“) UNESCO, ktoré sa uskutoční v dňoch 25. októbra až 10. novembra 2011, nadväzuje na predchádzajúce zasadnutia uskutočňované pravidelne v dvojročných intervaloch, za účasti delegácií členských štátov, pridružených členov, spoločne s prizvanými pozorovateľmi z nečlenských krajín, medzinárodných organizácií a mimovládnych organizácií.
 
Zasadnutie bude rokovať v hlavných bodoch o správach generálnej riaditeľky UNESCO za r. 2008 - 2009 a správach výborov a rád medzinárodných a medzivládnych programov UNESCO, o revízii strednodobej stratégie na r. 2008 – 2013 vrátane návrhu programu a rozpočtu na r. 2012 - 2013 a prípravy programu a rozpočtu na r. 2014 - 2015. 
 
Súčasná strednodobá stratégia organizácie je kľúčovou fázou z hľadiska napĺňania miléniových rozvojových cieľov OSN a cieľov programu UNESCO Vzdelanie pre všetkých „Education for all“. 
 
Slovenská republika ako členská krajina UNESCO od roku 1993 vyvíja svoju aktívnu činnosť v rámci programových oblastí UNESCO spoluprácou Stálej delegácie Slovenskej republiky pri UNESCO v Paríži, Slovenskej komisie pre UNESCO a jej organizačných štruktúr a rezortných ministerstiev.  
 
Slovenská republika bola zvolená za člena Výkonnej rady UNESCO na 35. zasadnutí Generálnej konferencie UNESCO v októbri 2009 na obdobie r. 2009 - 2013. 
 
Účelom predkladaného materiálu je schválenie postupu delegácie Slovenskej republiky pri obhajovaní stanovísk a záujmov k prerokúvaným otázkam a vyjadrovaní stanovísk k návrhom materiálov programu 36. GK UNESCO.
 
Náklady súvisiace s vycestovaním a pobytom delegácie Slovenskej republiky budú hradené z prostriedkov vysielajúcich organizácií; iné vplyvy nie sú.

Na rokovanie vlády SR sa materiál predkladá bez rozporov.